
Depunerea candidaturilor pentru alegerile locale 

în state membre ale UE

                   BELGIA

                   Codul electoral; Codul electoral al comunelor din Regiunea Bruxelles Capitală.

      Actele de prezentare
 a candidaţilor se predau personal preşedintelui biroului electoral principal comunal, cu 28 sau 29 de zile înainte de data scrutinului, între orele 13,00-16,00. În acelaşi termen, se depun şi actele de acceptare a candidaturii
.


      Actul de prezentare se remite preşedintelui biroului electoral principal comunal:

                   - fie de unul din cei trei alegători semnatari (ai actului de prezentare) pe care candidaţii îi desemnează în acest scop în actul de acceptare;

                   - fie de unul din cei doi candidaţi desemnaţi în acest scop de către consilierii comunali care urmează să îşi încheie mandatul.

                   Preşedintele biroului electoral principal nu poate refuza primirea actelor de prezentare sau de acceptare depuse în termenul legal (indiferent de existenţa unor incorectitudini, erori sau omisiuni evidente). Totuşi, acesta poate atrage atenţia alegătorului sau candidatului care depune actul asupra existenţei unor eventuale nereguli sau omisiuni, fără a se pronunţa asupra validităţii documentelor. Hotărârea provizorie privind lista de candidaţi se adoptă de către Biroul electoral principal - investit cu competenţa de a se pronunţa asupra validităţii dosarelor de candidatură - în ziua care urmează depunerii dosarelor. 

                   CEHIA

                   Legea privind alegerile municipale nr. 491 / 2000; Legea privind alegerile regionale nr. 130/2000; Legea electorală nr. 247 / 1995 cu modificările şi completările ulterioare

                   Potrivit prevederilor Legii electorale, listele cu candidaţi pentru alegerile consiliilor regionale se depun de către partidele politice, de mişcările politice şi de coaliţiile încheiate între acestea, înregistrate la Ministerul de Interne, potrivit prevederilor legii. Fiecare partid, mişcare politică, formaţiune sau coaliţie poate depune o singură listă de candidaţi pentru alegerea unui consiliu. 

                   Potrivit prevederilor Legii privind alegerile municipale şi Legii privind alegerile regionale, candidaţii pot fi nominalizaţi de către partidele politice, formaţiuni, mişcări politice şi coaliţii, pot fi independenţi sau pot forma o coaliţie de candidaţi independenţi. O candidatură independentă trebuie însoţită de o listă de semnături al cărui număr variază în funcţie de numărul de locuitori al circumscrispţiei pentru care se depune candidatura.

                   CIPRU

                   Legea privind alegerea autorităţilor municipale; Legea privind guvernarea locală nr. 111 / 1985 

                   Potrivit prevederilor Legii privind alegerea autorităţilor municipale art. 11-42, pentru alegerea consilierilor consiliilor locale sau primarilor, sunt aplicabile prevederile pentru alegerea membrilor Parlamentului. Candidaţii îşi pot depune candidatura ca independenţi, sau pe listele partidelor şi organizaţiilor politice.
                    ESTONIA

                    Legea din 27 martie 2002 privind alegerile locale

        Dosarele de candidatură se depun la comisia electorală corespunzătoare (rural municipală sau orăşenească) cu cel puţin 35 de zile înainte de data scrutinului (după expirarea termenului de nominalizare a candidaţilor
). 

         Depunerea pentru înregistrare a dosarelor de candidatură se efectuează de către reprezentanţii autorizaţi ai partidelor politice/coaliţiilor electorale sau, în cazul candidaţilor independenţi, de către candidat sau de reprezentantul autorizat al acestuia. 

         Dosarele de candidatură ale partidelor politice
 pot fi depuse la comisiile electorale aferente, numai după notificarea de către partide a persoanelor desemnate ca reprezentanţi autorizaţi
. Un partid politic poate autoriza cel mult doi reprezentanţi electorali.

         Coaliţia electorală poate depune dosarele de candidaturi numai după înregistrarea coaliţiei
. 

         Dosarul unui candidat independent
 poate fi depus de reprezentantul acestuia, după obţinerea documentului de autorizare corespunzător. 


        În cazul în care numărul candidaţilor nominalizaţi într-o circumscripţie electorală este egal sau mai mic decât numărul mandatelor, comisia electorală propune partidelor politice, coaliţiilor electorale înregistrate, precum şi alegătorilor să nominalizeze suplimentar şi alţi candidaţi.

               Dosarele de candidatură se resping sau se returnează dacă documentele conţin erori/omisiuni sau dacă la întocmirea acestora nu s-a respectat formatul standard stabilit de Comisia Electorală Naţională; dacă partidul politic/coaliţia electorală/candidatul independent doresc să aducă amendamente documentelor deja depuse; la cererea personală a candidatului care doreşte să îşi retragă candidatura etc.

                   După înregistrarea candidaţilor, comisia electorală pregăteşte lista consolidată a candidaţilor pentru fiecare circumscripţie electorală şi lista candidaţilor pentru toate consiliile locale, liste pe care le înaintează Comisiei Electorale Naţionale. 

                   FranŢa

                   Codul electoral, modificat în 25 mai 2008

                   Declararea candidaturii pentru consilierii generali:
                   Toţi candidaţii pentru alegerile consiliului genral au obligaţia ca înaintea fiecărui tur de scrutin să depună o declaraţie de candidatură. Această declaraţie, semnată de către candidat, trebuie să conţină numele, prenumele, sexul, data şi locul naşterii, domiciliul şi profesia. Aceasta trebuie să conţină, de asemenea, o propunere de înlocuitor. Candidatul şi înlocuitorul său trebuie să fie de sexe diferite.

                   Nimeni un poate candida în mai mult de un canton. În caz contrar, candidatura sa nu va fi înregistrată.

                   Candidatul care se opune refuzului de înregistrare dispune de 24 de ore pentru a sesiza tribunalul administrativ care va lua o decizie în 3 zile. Dacă tribunalul administrativ nu emite o decizie în acest termen, atunci candidatura va fi înregistrată.

                   Declararea candidaturii pentru consilierii locali, în localităţile cu peste 3.500 de locuitori:
                   Declaraţia de candidatură este obligatorie pentru fiecare tur de scrutin. Lista este compusă alternativ de câte un candidat de fiecare sex.

                   Se pot prezenta în al doilea tur de scrutin doar listele care au obţinut în primal tur de scrutin 10% din voturile exprimate. Aceste liste pot fi modificate, astfel încât pot conţine candidaţi care au figurat în primul tur pe alte liste, dar cu condiţia ca acele liste să fi obţinut în primul tur 5% din voturile exprimate. În cazul modificării unei liste, ordinea prezentării candidaţilor pe listă poate fi, de asemenea, modificată.

                   Candidaţii care figurează pe aceeaşi listă ca şi în primul tur de scrutin nu pot figura în al doilea tur decât pe o singură listă. 

                   Declararea candidaturii se face colectiv pentru fiecare listă, de către persoana care are calitatea de responsabil de listă. Lista depusă trebuie să conţină în mod expres: numele, prenumele, sexul, data şi locul naşterii, domiciliul şi profesia fiecărui candidat.

                   Pentru primul tur, lista trebuie să fie însoţită de mandatele candidaţilor ca şi de documentele oficiale care să dovedească că sunt satisfăcute condiţiile legii.

                   Mandatul candidatului reprezintă un document ce se încredinţează responsbilului de listă, prin care cel în cauză se angajează ca el sau o altă persoană mandatată de acesta să facă toate demersurile necesare pentru înregistrarea listei, atât în primul tur de scrutin cât şi în al doilea.

                   În cazul în care se refuză primirea unei liste, toţi candidaţii de pe lista respectivă dispun de 24 de ore pentru a sesiza tribunalul administrativ. În cazul în care tribunalul administrativ nu ia o decizie în termen de trei zile, lista va fi acceptată.

                   Este interzisă declaraţia de candidatură a unei liste pe care figurează un candidat ineligibil, prevederile legii.

                   Declaraţiile de candidatura trebuie să fie depuse până cel târziu:

                   - pentru primal tur, în a treia joi care precede turul de scrutin, ora 18;

                   - pentru turul doi, în marţea care urmează primului tur de scrutin, ora 18.

                   Nici o retragere voluntară sau înlocuire de candidat nu este acceptată după depunerea listei.

                   Retragerea unei liste complete este admisă, dacă aceasta intervine înainte de termenul prevăzut de lege, cu condiţia să conţină semnătura majorităţii candidaţilor de pe listă.

                   Finlanda
                   Legea electorală (1998) cu modificările şi completările ulterioare

                   Potrivit prevederilor sect. 30 din Legea electorală, nominalizarea listelor de candidaţi depuse la Birourile electorale se realizează de către partidele politice înscrise în Registrul partidelor. Aceste liste sunt verificate potrivit procedurilor legale de către Birourile electorale şi Ministerul Justiţiei.
                   Germania

                   Legea privind alegerile locale din Bremen, din 23 mai 1990 

                   Alegerile se fac pe bază de liste depuse de partide sau alianţe elctorale. 

                   Propunerile de candidaţi se depun la preşedintele Comisiei electorale, cu 54 de zile înaintea alegerilor.

                   Fiecare candidat nu poate figura decât pe o listă. Candidaturile prezentate de forurile regionale sau, după caz, de eşaloanele inferioare trebuie prezentate personal şi semnate de mână.

                   Pentru fiecare propunere se desemnează o persoană “de încredere” şi un locţiitor. Propunerea de candidatură poate fi retrasă motivat, în scris, de către cele două persoane de încredere, înainte să se hotărască admiterea candidaturii.

                   Preşedintele Comisiei electorale verifică fiecare candidatură şi înştiinţează persoanele de încredere asupra eventualelor nereguli.

                   Candidatura un este valabilă dacă nu este depusă în termenul prevăzut de lege. Admiterea candidaturii se stabileşte cu 44 de zile înaintea zilei alegerilor.

                   Cu cel puţin 37 de zile înaintea alegerilor se soluţionează contestaţiile.

                   Interzicerea dreptului de a candida se face numai prin hotărâre judecătorească.

                   Irlanda

                   Legea electorală (1992) cu modificările şi completările ulterioare

                   Potrivit prevederilor art. 46 al Legii electorale, nominalizarea candidaţilor se realizează în felul următor:

                   - o persoană îşi poate depune în mod individual candidatura la un consiliu local sau poate fi nominalizată de o altă persoană cu drept de vot, care este înregistrată în Registrul electoral. Candidatura este validată după constituirea unui depozit bancar, reprezentând  taxa de înscriere şi după verificarea condiţiilor de eligibilitate ale candidatului;

                   - fiecare candidat trebuie nominalizat separat într-un document standard, potrivit reglementărilor ministeriale, care trebuie să conţină date privind eventualele incompatibilităţi şi incapacităţi ale acestuia la funcţia aleasă, precum şi o declaraţie pe propria răspundere a candidatului privind eligibilitatea la funcţia respectivă;

                   - candidatul trebuie să menţioneze în document numele formaţiunii politice sau al altei structuri înregistrate ca partid în Registrul electoral pe care o reprezintă, precum şi un Certificat de afiliere politică din partea acesteia;

                   - în situaţia în care candidatul nu reprezintă o formaţiune politică, acesta trebuie să menţioneze în mod expres acest lucru în document.  

                   Validarea sau invalidarea candidaturii se realizează în termen de o oră de la depunerea sa de către funcţionarul circumscripţiei însărcinat cu această sarcină.

                   Italia

                   Legea 81/1993 privind alegerea primarilor, preşedinţilor provinciilor şi consiliilor orăşeneşti şi provinciale, Decretul nr. 203 / 1951 al Preşedintelui Republicii, cu modificările ulterioare 

                   Un candidat la alegerile locale (provinciale, orăşeneşti, regionale) trebuie să fie înscris pe o listă electorală într-una din localităţile ţării. 

                   Depunerea listelor de candidaturi pentru alegerile orăşeneşti se face la secretariatul Primăriei oraşului unde au loc alegeri. Aceste liste sunt depuse de partidele şi alianţele politice, de candidaţi independenţi sau de către orice persoană cuprinsă în listele de semnături de susţinere a unei candidaturi. O listă de candidaţi poate cuprinde un număr de propuneri cuprins între 27 şi 40 de persoane. Listele de candidaţi, atât pentru funcţia de primar, cât şi pentru funcţia de consilier local, trebuie însoţite de următoarele documente: declaraţie de prezentare a candidatului la funcţia de primar, declaraţie autentificată de acceptare a candidaturii şi listele de semnături pentru susţinerea candidaturii, numărul semnăturilor de susţinere a candidaturii variind în funcţie de numărul de locuitori cu drept de vot ai localităţii, certificatul de atestare a faptului că depunătorii listelor şi candidaţii sunt înscrişi în listele electorale ale localităţii respective, programul electoral. Primăriile trimit aceste liste către Comisiile electorale de circumscripţie. 

                   Depunerea candidaturilor pentru alegerile provinciale se face la tribunalele competente.
                   LETONIA

                   Legea pentru alegerea consiliilor locale (1994) cu modificările şi completările ulterioare (Capitolul IV - Depunerea listelor de candidaţi – art. 15-24)
                   Partidele sau alianţele electorale depun listele de candidaţi începând cu cincizeci, dar nu mai târziu de patruzeci de zile înainte de data alegerilor la Comisiile Electorale din unităţile administrativ-teritoriale. Acestea trebuie să conţină numele candidatului, codul numeric personal, data naşterii, domiciliul, educaţia, locul de muncă şi funcţia, cetăţenia altui stat, dacă este cazul. Numărul candidaţilor nominalizaţi pe listă poate depăşi numărul consilierilor locali ce urmează a fi aleşi cu maxim trei candidaţi. Un candidat poate fi nominalizat pe o singură listă. Dacă este nominalizat pe mai multe liste, candidatura sa este anulată. Cu cincizeci de zile înaintea datei alegerilor, Ministerul Justiţiei publică lista oficială a partidelor politice şi a alianţelor electorale.

                   Listele de candidaţi la consiliile locale trebuie semnate de cel puţin douăzeci de alegători care au domiciliul în circumscripţia electorală respectivă. Listele de candidaţi trebuie semnate doar de acei alegători care nu sunt incluşi pe niciuna dintre listele de candidaţi la alegerile pentru consiliul local din unitatea administrativ-teritorială respectivă. În caz contrar, candidatura respectivă este anulată. La semnarea pe lista de candidaţi, alegătorul trebuie să-şi indice numele, codul numeric personal şi domiciliul. Fiecare alegător poate semna doar pe o singură listă. Dacă un alegător a semnat pe mai multe liste, semnătura sa va fi ştearsă de pe toate listele. Lista candidaţilor de partid sau a alianţelor electorale se semnează de către o persoană autorizată de organele decizionale ale respectivei organizaţii politice. Dacă lista de candidaţi este depusă de două sau mai multe partide, trebuie semnată de către organele decizionale ale respectivelor partide politice.

                   Articolul 17 prevede documentele care trebuie ataşate listei de candidaţi : declaraţia candidatului, prin care îşi exprimă acordul de a fi nominalizat pe lista electorală şi de a-i fi procesate datele personale şi programul electoral. Dacă nu a avut domiciliul în unitatea administrativ-teritorială respectivă timp de cel puţin zece luni anterior datei alegerilor, dar deţine o proprietate imobiliară în acel loc, trebuie să depună şi o copie legalizată de pe titlul de proprietate. Dacă în ultimele zece luni a fost angajat minim patru luni în localitatea respectivă, trebuie să anexeze şi o declaraţie din partea angajatorului. Dacă există un caz de incompatibilitate, mai trebuie depusă o declaraţie prin care să se angajeze a renunţa la funcţia incompatibilă în prima lună de mandat, în cazul în care este ales. De asemenea, se mai ataşează un document bancar care atestă plata unei sume de bani în contul Comisiei Electorale, astfel cum este prevăzut la  art. 18. Dacă este ales, suma respectivă i se returnează, dacă nu, se constituie venit la bugetul local. 

                   Primii trei semnatari ai listei electorale sunt consideraţi solicitanţi, iar unul dintre ei are dreptul de a fi prezent, fără autorizaţie specială, la întrunirile Comisiei Electorale din circumscripţia respectivă. La fel se întâmplă şi în cazul partidelor politice şi al alianţelor electorale. Comisia Electorală verifică fiecare listă de candidaţi în prezenţa solicitanţilor. Dacă se constată neconformităţi, nu acceptă lista şi documentele ataşate, returnându-le solicitantului şi înscriind aceasta în registrul listelor electorale. În cazul în care Comisia Electorală nu a acceptat lista, aceasta poate fi depusă în mod repetat, dacă nu s-a împlinit termenul pentru depunerea listelor electorale prevăzut de lege. Data depunerii este data la care Comisia Electorală acceptă lista electorală. Solicitanţii listelor electorale aleg denumirea, care se înscrie la Comisia Electorală din circumscripţia respectivă. Listele de candidaţi înregistrate nu pot fi retrase, iar modificări nu pot fi efectuate decât de către Comisia Electorală care a efectuat înregistrarea. Candidatul poate fi revocat pe baza unui certificat emis de o instituţie sau pe baza unei hotărâri judecătoreşti. Instituţiile în cauză trebuie să înştiinţeze în scris, fără cost, Comisia Electorală, în termen de cinci zile de la depunerea solicitării. În cazul în care Comisia Electorală primeşte informaţia despre candidatul nominalizat care nu are dreptul de a fi ales mai târziu de douăzeci de zile înaintea datei alegerilor şi nu mai poate produce noi buletine de vot pentru respectiva listă de candidaţi, alegătorii vor vota pe buletinele care li s-au înmânat, iar voturile acordate persoanei respective nu vor fi numărate şi luate în calcul la rezultatele alegerilor. 

                   Listele candidaţilor înregistraţi la alegerile pentru consiliile locale se publică într-o publicaţie oficială şi se afişează la toate secţiile de vot din circumscripţiile electorale, cu cel puţin zece zile înaintea datei alegerilor. Programele electorale se afişează într-un loc vizibil.

                   Dacă nu se înregistrează nicio listă de candidaţi sau se înregistrează un număr mai mic de candidaţi decât numărul consilierilor locali ce urmează a fi aleşi, Consiliul Electoral Central adoptă o hotărâre prin care prelungeşte cu zece zile termenul de depunere a listelor de candidaţi. Aceasta se publică într-un ziar şi într-un loc vizibil de la sediul Consiliului Local din localitatea respectivă. Dacă după împlinirea termenului, numărul candidaţilor este în continuare mai mic decât numărul consilierilor locali ce urmează a fi aleşi, în două săptămâni, Comisia Electorală Centrală anunţă repetarea alegerilor pentru respectivul Consiliu Local, conform procedurii prevăzute de lege. Dacă numărul necesar de candidaţi nu este atins în continuare, se constituie o administraţie temporară în unitatea administrativ-teritorială respectivă, conform procedurii prevăzute de lege. Comisiile Electorale din unităţile administrativ-teritoriale în care se desfăşoară alegerile tipăresc listele de candidaţi pe buletine de vot separate. 

                   LITUANIA

                   Legea pentru alegerea consiliilor locale nr. I-532 din 1994 cu modificările ulterioare 
                   Partidul sau organizaţia politică ce a fost înregistrată conform Legii  partidelor şi organizaţiilor politice pot nominaliza candidaţii la funcţia de consilier local cu 65 de zile înaintea datei alegerilor. Partidul sau organizaţia politică numeşte candidaţii la funcţia de consilier prin prezentarea unei liste electorale în care candidaţii sunt înregistraţi în ordinea stabilită de partidul sau organizaţia politică. Numărul candidaţilor de pe listă nu poate fi mai mic de zece şi nu mai mare decât dublul numărului de mandate.

                   Conform art. 36, de la începerea înregistrării candidaţilor, la solicitarea Comisiei Electorale Centrale, Ministerul Justiţiei confirmă în mod oficial în termen de o zi partidele sau organizaţiile politice înregistrate, suspendate sau care şi-au încetat activitatea. 

                   De la primirea documentelor de înregistrare a candidaturii unui partid sau organizaţii politice, Comisia Electorală Centrală trebuie ca în ziua lucrătoare următoare să solicite Ministerului Justiţiei confirmarea înregistrării partidului sau organizaţiei politice şi validarea acesteia. Ministerul Justiţiei trebuie să răspundă în scris în termen de două zile şi să trimită Comisiei Electorale Centrale transcrierea acestora. Comisia Electorală Centrală trebuie, în termen de şapte zile de la primirea documentelor de înregistrare, să remită reprezentantului formaţiunii politice un certificat privind înregistrarea organizaţiei pe liste nominale de candidaţi pentru a putea participa la alegeri.

                   Comisia Electorală verifică documentele de înregistrare ale candidaţilor la funcţia de consilier local. Dacă este cazul, Comisia Electorală Centrală poate apela la Ministerul Afacerilor Externe, Ministerul Afacerilor Interne, Ministerul Justiţiei sau alte instituţii publice pentru a furniza date importante privind înregistrarea candidatului. Solicitarea Comisiei Electorale Centrale urmează procedura de urgenţă, iar răspunsul trebuie primit în termen de şapte zile, dar nu mai târziu de 32 de zile înaintea datei alegerilor.

                   La verificarea documentelor de înregistrare, Comisia Electorală trebuie să ia o hotărâre privind înregistrarea candidatului în termen de zece zile de la depunerea documentelor de înregistrare a candidaturii, dar nu mai puţin de 31 de zile înaintea datei alegerilor.

                   Dacă documentele de înregistrare a candidaturii sunt incorecte, Comisia Electorală trebuie să informeze imediat reprezentantul însărcinat cu alegerile.   

                   Luxemburg

                   Legea comunală din 1988, Legea electorală din 2003 

                   Alegerile locale se fac după sistemul majorităţii relative în toate localităţile care au sub 3 000 de locuitori.

                   Candidaţii trebuie să-şi depună candidatura cu 30 de zile înainte de ziua scrutinului.

                   Cu 35 de zile înainte de scrutin, preşedintele Biroului electoral principal publică un aviz prin care fixează zilele, orele şi locul unde va primi declaraţiile candidaţilor.

                   Declaraţiile conţin numele, prenumele, domiciliul, profesia şi naţionalitatea candidatului. De asemenea, acesta se angajează să nu-şi retragă candidatura. Declaraţia este semnată şi datată.

                   Declaraţia de candidatură poate fi depusă la Biroul principal de către candidat sau de către o altă persoană mandatată prin procură notarială.

                   Fiecare candidat, în acelaşi timp cu depunerea candidaturii sale, poate să desemneze un observador si un observator supleant pentru fiecare birou de vot, aleşi dintre electorii localităţii respective.

                   Persoanele care sunt desemnate ca fiind neeligibile nu pot candida şi trebuie să-şi retragă candidatura.

                   Pentru localităţile care au peste 3 000 de locuitori, scrutinul se face după sistemul reprezentării proporţionale.

                   Listele sunt constituite pentru fiecare localitate de către grupurile de candidaţi care, printr-o declaraţie semnată de către ei, acceptă candidatura în respectiva localitate. 

                   Candidaturile sunt prezentate simultan, fie de către cinci electori înscrişi în localitatea respectivă, fie de către un consilier local. Fiecare listă trebuie să fie depusă de către unul din cei care au prezentat lista. 

                   Toate candidaturile izolate vor fi considerate ca fiind o listă ele însele. Lista trebuie să conţină numele, prenumele, profesia, domiciliul şi naţionalitatea candidaţilor ca şi cele ale celor care au prezentat lista.

                   O listă nu poate să conţină un număr de candidaţi mai mare decât numărul de consilieri ce trebuie să fie aleşi într-o localitate. O listă nu poate să fie compusă în proporţie majoritară din candidaţi care nu au naţionalitate luxemburgheză.

                   Nimeni nu poate figura nici în calitate de candidat, nici în calitate de prezentator de listă pe mai mult de o listă din aceeaşi comună.

                   Preşedintele Biroului electoral principal înregistrează listele în ordinea prezentării acestora. Acesta va refuza listele care un răspund exigenţelor prevăzute în lege. Dacă există declaraţii identice printre cele depuse va fi validată cea care a fost depusă prima, iar dacă au aceeaşi dată, vor fi anulate toate.

                   Un candidat înscris pe o listă nu poate fi retras de pe lista respectivă, prin notificare la preşedintele Biroului electoral principal, decât dacă respectivul candidat este de acord cu retragerea lui de pe listă.

                   Notificările şi alte probleme complementare trebuie să fie soluţionate înainte de expirarea termenului de depunere a declaraţiei de candidatură.

                   Malta

                   Legea alegerilor locale (1993) cu modificările ulterioare; Legea electorală (1991) cu modificările ulterioare

                   Candidaturile se depun în formă scrisă. Acestea, pe lângă semntura candidatului independent la alegeri, trebuie semnate de cel puţin patru alegători înregistraţi în circumscripţia electorală în care este nominalizat candidatul. Candidatura se depune personal, la un comisar al Biroului electoral. În cazul în care, din anumite motive întemeiate, candidatul nu poate depune personal nominalizarea, aceasta este depusă de către reprezentantul său legal, desemnat în acest scop. 

                   Candidaţii pentru o funcţie locală trebuie să constituie un depozit, înainte de validarea candidaturii lor. În cazul în care un candidat obţine în alegeri un rezultat sub un anumit prag electoral, suma depusă în contul municipalităţii nu este returnată.  

                   Marea Britanie

                   Legea electorală (2001) cu modificările ulterioare; Legea privind alegerea primarilor (1992) cu modificările ulterioare

                   Potrivit prevederilor art. 6 al Legii privind alegerea primarilor şi potrivit prevederilor Legii electorale, depunerea candidaturilor se realizează în modul următor: 

                   - fiecare candidatură este înregistrată separat, documentul de nominalizare trebuind să respecte forma solicitată de Legea privind alegerile locale, pentru fiecare regiune, district sau municipalitate;      
                   - documentul de nominalizare trebuie să conţină numele organizaţiei politice, înregistrată potrivit prevederilor Legii privind partidele politice, alegerile şi referendumurile, pe care o reprezintă candidatul, sau trebuie să conţină formularea „independent”;
                   - documentul de nominalizare trebuie semnat de doi electori, unul principal şi unul secundar, precum şi contrasemnat de alţi 28 de cetăţeni cu drept de vot;

       - candidatura este validată după constituirea unui depozit bancar, reprezentând  taxa de înscriere, în valoare de 500 lire sterline;
                   Olanda

        Legea electorală din 28 septembrie 1989, cu modificărilei ulterioare 
         Capitolul H al legii, “Depunerea listelor de candidaţi”, prevede că listele de candidaţi se pot depune la preşedintele Comisiei electorale principale, la un membru al Comisiei electorale desemnat de către acesta sau la Biroul municipal unde este situată comisia. 

          În cazul alegerilor desfăşurate pentru consiliile situate în provinciile care cuprind mai mult de un district electoral, listele pot fi  depuse la una dintre Comisiile electorale principale, dacă grupul politic în cauză participă la alegeri în toate districtele electorale, cu liste de candidaţi care conţin peste 30 de nume, iar numele acestora sunt aceleaşi, cu excepţia ultimelor 5, candidaţii fiind listaţi în aceeaşi ordine. Dacă o listă de candidaţi conţine aceleaşi nume listate în aceeaşi ordine, gruparea politică a cărei denumire apare la începutul listei de candidaturi, pentru care au fost obţinute unul sau mai multe locuri în Consiliul provincial prin alegerile anterioare, poate să depună o singură listă de candidaţi la Comisia electorală principală. Dispoziţiile tezei precedente se aplică şi în cazurile alianţelor politice care au obţinut unul sau mai multe locuri în Consiliul provincial, la alegerile anterioare. Depunerea candidaturilor se va face la Comisia electorală principală a districtului electoral unde este situată municipalitatea pentru care se desfăşoară alegerile pentru Consiliul provincial. 
                   Lista poate fi depusă personal de către un alegător calificat să ia parte la alegeri. Dacă persoana în cauză nu este înregistrată în registrul electoral al oraşului în care este situată Comisia electorală principală, această persoană trebuie să depună o declaraţie la organele executive ale oraşului unde este înregistrat ca alegător, care să ateste că acesta este calificat pentru a lua parte la alegeri. Candidaţii pot fi prezenţi în momentul în care lista candidaturilor este depusă. Persoana care depune candidaturile va primi o dovadă în acest sens, de la preşedintele Comisiei electorale principale sau de la un membru al comisiei desemnat de preşedinte în acest scop.

         O listă de candidaturi depusă trebuie să fie însoţită de declaraţii scrise de susţinere a listei. Pentru alegerea Consiliilor provinciale şi orăşeneşti cu cel puţin 39 de locuri sunt necesare minimum 30 de declaraţii de susţinere; pentru consiliile cu un număr de membri cuprins între 39 şi 19 de locuri sunt necesare minimum 20 de declaraţii de susţinere, iar pentru consiliile orăşeneşti cu mai puţin de 19 membri, numărul minim de declaraţii de susţinere este de 10. Declaraţiile de susţinere pot fi formulate numai de către persoanele înregistrate în calitate de alegători în districtul electoral pentru care se depune lista de candidaturi. Un alegător nu poate semna mai mult de o declaraţie de susţinere, iar în cazul în care a fost depusă, aceasta nu mai poate fi retrasă. Lista de candidaţi trebuie însoţită şi de o declaraţie care certifică consimţământul persoanei nominalizate în acest scop.

                    În cazul alegerilor pentru Consiliile provinciale este necesară constituirea unui depozit în sumă de 1125 Euro, care revine muncipalităţii unde este situată Comisia electorală centrală, pentru fiecare grup de liste (din mai multe districte electorale), fiecare set de liste identice care nu formează un grup sau fiecare listă separată. Această sumă este returnată după validarea rezultatelor, cu excepţia cazului în care rezultatele votului reprezintă mai puţin de 75% din cota electorală
. Pentru candidaturile depuse pentru consiliile municipale este necesară constituirea unui depozit de 225 Euro.
                   Polonia

                   Legea privind alegerile locale (1998)

                   Potrivit prevederilor Legii privind alegerile locale, candidaturile pot fi depuse de cetăţenii cu drept de vot, partidele şi formaţiunile politice, precum şi de organizaţiile sociale. Astfel:
                   - candidaturile pentru Consiliile locale ale municipalităţilor cu un număr mai mic de 20.000 de locuitori pot fi depuse de cetăţenii cu drept de vot, fiind necesare 25 de semnături de susţinere pentru depunerea unei candidaturi, iar  candidaturile pentru Consiliile locale ale municipalităţilor cu un număr mai mare de 20.000 de locuitori pot fi depuse cetăţenii cu drept de vot, fiind necesare 150 de semnături de susţinere pentru depunerea unei candidaturi;  

                   - candidaturile pentru Consiliile locale pot fi depuse de organizaţiile sociale, precum şi de partidele politice, fără a fi menţionat un număr de semnături de susţinere.

                   Candidaturile independenţilor pentru Consiliile comitatelor pot fi depuse de cetăţenii cu drept de vot, fiind necesare 200 de semnături de susţinere pentru depunerea unei candidaturi, iar candidaturile independenţilor pentru Consiliile voievodatelor pot fi depuse de cetăţenii cu drept de vot, fiind necesare 300 de semnături. De asemenea, candidaturile pot fi depuse şi de organizaţiile sociale sau partidele politice.

                   PORTUGALIA

                   Legea pentru alegerea autorităţilor administraţiei publice locale nr. 1 din 14.08.2001, cu modificările ulterioare (Titlul II – Sistemul electoral, Capitolul II – Regimul alegerilor, art. 11-14)
        Participarea la alegerile locale este limitată exclusiv la partidele politice. În cazul celor mai mici unităţi administrativ-teritoriale (freguesias) pot exista şi liste de candidaţi independenţi. Sistemul electoral se bazează pe reprezentare proporţională, cu liste de candidaturi închise. Conform Legii electorale, alegătorii aleg partidele politice pe baza listelor de candidaţi selectaţi şi numiţi de fiecare partid politic. 

                   SPANIA

                   Legea organică nr. 5 din 19.06.1985 privind alegerile în general, cu modificările ulterioare, Titlul III – Dispoziţii speciale privind alegerile locale, Capitolul VI – Procedura electorală, Secţiunea II – Prezentarea şi proclamarea candidaţilor (art. 187 şi 187 bis)

                   Potrivit prevederilor pct. 2, înregistrarea candidaturilor se desfăşoară pe liste.

       Candidaturile înregistrate se publică în Monitorul Oficial al unităţii administrativ-teritoriale.

                   Suedia

                   Legea electorală (2005 : 837)

                   Un partid trebuie să facă o notificarea scrisă către autoritatea electorală cu privire la nominalizarea candidaţilor pentru alegerile locale. Candidaţii trebuie să prezinte o declaraţie personală prin care îşi dau consimţâmântul de participare la alegeri. Aceste declaraţii personale ale candidaţilor vor fi prezentate de către partid autorităţii electorale. 


       Notificarea nu va fi luată în considerare, dacă partidul nu va prezenta declaraţiile privind consimţământul candidaţilor.

                   SLOVENIA

                   Legea privind alegerile locale

                   Legea privind alegerile locale reglementează alegerile pentru consiliile municipale, pentru primari, pentru consiliile de district şi ale comunităţilor rurale şi urbane. 
                   Candidaturile individuale sau listele de candidaţi se depun la comisia electorală corespunzătoare, cu cel puţin 25 de zile înainte de data desfăşurării scrutinului.

                   Pentru depunerea candidaturilor individuale sau a unei liste de candidaţi
, se desemnează un reprezentant al candidatului/listei de candidaţi. 

                   Procedurile de confirmare a candidaturilor individuale/listelor de candidaţi şi de publicare a listelor de candidaţi (confirmate) sunt guvernate de prevederile Legii privind alegerile pentru Adunarea Naţională
.

                   Ungaria

Legea privind alegerile reprezentanţilor în consiliile municipale şi locale din 1990, Legea C din 1997 privind procedura electorală

Candidaţii sunt anunţaţi printr-un aviz al candidatului, care se prezintă  comitetului electoral competent cu cel puţin 23 de zile înaintea alegerilor. Avizul candidatului trebuie să conţină: numele şi prenumele, numărul de identificare personală, adresa şi o declaraţie prin care acesta confirmă faptul că are dreptul de a vota, că a acceptat nominalizarea şi că nu are o funcţie incompatibilă cu cea de demnitate publică sau, în cazul unei incompatibilităţi, va demisiona din respectiva funcţie dacă va câştiga alegerile.

     Tot printr-un aviz se anunţă lista de candidaţi şi faptul că aceasta conţine un număr suficient. Ordinea candidaţilor de pe listă nu poate fi schimbată după ce lista a fost anunţată. Dacă un candidat este eliminat de pe listă, acesta va fi înlocuit cu un alt candidat.

     Comitetul electoral competent va înregistra fiecare candidat şi fiecare listă, conform condiţiilor stabilite de lege, în trei zile de la depunerea avizului.

� Actul de prezentare a candidaţilor sintetizează principalele aspecte referitoare la persoanele care candidează (ineligibilităţi, siglă, date personale, apartenenţă lingvistică, semnături, declaraţii ale candidaţilor din ţări membre U.E. cu reşedinţa sau domiciliul în Belgia).


Actul de prezentare a candidaţilor trebuie semnat de:


- un anumit număr de alegători comunali (stabilit în funcţie de numărul de locuitori ai comunei. Astfel, în comunele cu peste 20.000 de locuitori, acest număr este de 100, iar în comunele în care numărul locuitorilor se situează între 10.000 şi 20.000, numărul semnatarilor este de 50. Candidaţii pot figura printre semnatarii actului de prezentare în care sunt incluşi) sau


- cel puţin doi consilieri comunali care urmează să-şi încheie mandatul.


Candidaţii ale căror nume figurează în acelaşi act de prezentare sunt consideraţi ca formând o singură listă. Actul de prezentare a candidaţilor indică ordinea în care sunt prezentaţi candidaţii. Un singur act de prezentare este suficient pentru toţi candidaţii care formează o singură listă.  


� Actul de acceptare a candidaturii  este declaraţia scrisă (datată şi semnată) a candidatului de acceptare a candidaturii. În acest act, candidatul desemnează trei semnatari ai actului de prezentare, autorizaţi să depună acest act personal preşedintelui biroului electoral principal. 


� Nominalizarea candidaţilor începe cu 60 de zile înainte de data scrutinului.


� Dosarele de candidatură depuse de partidele politice/coaliţiile electorale conţin următoarele documente: cererea de înregistrare a candidaţilor; lista candidaţilor pe circumscripţii electorale; documentele candidatului (cererea de a candida şi formularul cu datele personale).


� Notificarea cuprinde numele, codurile de identificare personală, adresele şi numerele de telefon ale persoanelor desemnate ca reprezentanţi autorizaţi ai partidului. 


� În acest scop, reprezentantul autorizat al coaliţiei electorale adresează comisiei electorale aferente o cerere care trebuie să cuprindă:


- numele municipalităţii rurale sau oraşului în care s-a format coaliţia electorală;


- denumirea coaliţiei electorale;


- numele, codurile personale de identificare, adresele şi numerele de telefon ale persoanelor desemnate ca reprezentanţi autorizaţi ai coaliţiei (cel mult 2);


- numele, codurile personale de identificare şi semnăturile cetăţenilor estonieni şi cetăţenilor UE cu drept de vot care au format coaliţia electorală;


- orice altă informaţie considerată relevantă.


� Dosarul unui candidat independent conţine: cererea de înregistrare a candidatului; documentele candidatului (cererea  de a candida şi formularul cu datele personale).


� Cota electorală reprezintă numărul total de voturi exprimate raportat la numărul de locuri ale unui consiliu local.


� Alegerile locale pentru consilii alcătuite din mai puţin de 12 membri se desfăşoară pe baza principiului majorităţii, candidaţii fiind desemnaţi în mod individual. Alegerile locale pentru consilii alcătuite din 12 sau mai mulţi membri se desfăşoară pe baza principiului proporţionalităţii, candidaţii fiind desemnaţi pe liste. 


� Astfel, conform art.51, lista candidaţilor se depune la comisia electorală de circumscripţie. Lista de candidaţi propusă trebuie să poarte însemnul circumscripţiei, numele partidului/coaliţiei politice care a făcut propunerile de candidaţi, numele dat listei, datele personale ale candidaţilor, precum şi numele şi adresa permanentă a reprezentantului listei. Se anexează consimţământul scris al candidaţilor şi numărul minim (prevăzut de lege) de semnături ale alegătorilor. 


Lista de candidaţi prezentată de un partid politic trebuie să includă şi procesul verbal al şedinţei de nominalizare a candidaţilor, precum şi statutul partidului politic în cauză.

